钦定古今图书集成/理学汇编/字学典/第129卷 > 《草书歌行》前人
## 钦定古今图书集成/理学汇编/字学典/第129卷 > 《草书歌行》前人

少年上人号怀素，草书天下称独步。墨池飞出北溟
鱼，笔锋杀尽中山兔。八月九月天气凉，酒徒词客满
高堂。笺麻素绢排数箱，宣州石砚墨色光。吾师醉后
倚绳床，须臾扫尽数千张。飘风骤雨惊飒飒，落花飞
雪何茫茫。起来向壁不停手，一行数字大如斗。恍恍
如闻神鬼惊，时时只见龙蛇走。左盘右蹙如惊电，状
同楚汉相攻战。湖南七郡凡几家，家家屏障书题遍。
《王逸少，张伯英》，“古来几许浪得名，张颠老去不足数，
我师此艺不师古。古来万事贵天生，何必要公孙大
娘浑脱舞。”